  Майя Бывальцева Роспотребнадзорлэн элькунъя управление коронавируслэсь прививка одно пуктыны кулэ категориосты пусйиз. Удысэтлэн кивалтӥсеныз Наталья Матюшинаен кинюртэм пуктэт управлениелэн нимлыко сайтаз шараямын. Коронавируслэсь прививка одно пуктыны кулэ таӵе удысъёсын ужасьёс: - вузкаронын, бытовой юрттэт сётонын, со пӧлын прачечнойёсын, химчисткаосын, клининг компаниосын (со пӧлын дезинфекци ортчытъясьёс), кунокуаын, кулэмъёсты ватонын, вузъёсты ваёнын (со пӧлын курьеръёс) но мукет со выллем; - чеберлыкъя салонъёсын, СПА-салонъёсын, парикмахерскойёсын, соряийёсын, мунчоосын, саунаосын, физкультурая но тазалыкез кыдатонъя огъетъёсын, фитнес-клубъёсын, бассейнъёсын; - калыкез сюдонын; - пенсиосты чотан, эм утет, мерлыко юрттӥськет; - коньдон бергатон удысысь огазеяськонын калыкен ужасьёс, почтаын, страховой компаниосын; - МФЦ-осын; - мер транспортын, таксиын; - дышетон, тазалыкез утён, мерлыко юрттэт сётон; - жилищно-коммунальной возёсын но энергетикаын; - лулчеберетъя, адӟытон, югдытон ужрадъёсты нуон (соос пӧлын музейёс, адӟытон залъёс, лыдӟетъюртъёс, лекциос, треннингъёс). Пӧлазы уг шедё нимлыко ужрадъёс, кудъёссэ катъёсты быдэсъясь тӧрлык ёзэсъёс радъяло; - ваньмон дырез ортчытон, шулдыръяськон, шутэтскон ужрадъёсты нуон (со пӧлын шудонъёс, мастер-классъёс); - реклама ужрадъёс; - нылпиослы шудон комнатаосын, нылпиослы шулдыръяськон центръёсын, нуназе ужась нылпи лагерьёсын, быдэ вуымтэос понна мукет со выллем юртъёсын но интыосын, со пӧлын паркъёсын, вузкарон но шулдыръяськон центръёсын; -театръёсын, кинотеатръёсын; - трос калыкен физкультурая, спортъя ужрадъёсын. - промышленной предприятиосын, ваньбур поттӥсь предприятиосын ужасьёс; - кун граждан службаын, муниципал службаын, элькун тӧрлык ёзэсъёсын но соос улын ужась огазеяськонъёсын ужасьёс. Министерствоосты но ведомствоосты, муниципал кылдытэтъёслэсь тӧрооссэс вакцинациез радъян ужез чакланы косэмын. Кызьы верамын пуктэтын, 2021-тӥ арлэн 39-тӥ арняяз (27-тӥ куарусёнысен 3-тӥ коньывуонозь – ред.) элькунын коронавирусэн черлан 1 сюрс 746 выль учыръёсты пусйизы. Азьвыл арняе ӵошатыса, висисьёслэн лыдзы 8,3 процентлы йылӥз. Тросгес висё 18-60 аресъем муртъёс - вань черламъёс пӧлысь 55,3 процентэз. Йыло калыко интыосы (вузкарон центръёсы, спорт ужрадъёсы, паркъёсы, баръёсы, ресторанъёсы) ӵем ветлӥсь, мер транспортэн мынӥсь-ветлӥсь муртъёс пӧлын черлан учыръёс. Со дыре ик Удмуртиын 43 процентэз гинэ бадӟымъёс прививка пуктэмын (пиналъёслы уг пуктыло на), инфекци вӧлмонэз дугдытон понна со тырмыт ӧвӧл. Тодэ вайытом, Удмуртиын коронавирусэз алон вылысь ватсаса сюбегатонъёс кутӥзы.  Тегъёс: Тазалык Ижкар Роспотребнадзор Удмуртия коронавирус прививка  